**Balatonberény Község Önkormányzata Képviselő-testületének .../.... (...) önkormányzati rendelete**

**a temető rendjéről**

Balatonberény Község Önkormányzatának Képviselő-testülete a temetőkről és a temetkezésről szóló 1999. évi XLIII. törvény 40. § (2), a 41. §.(3) bekezdésének kapott felhatalmazása alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében foglalt feladatkörében eljárva a temetőkről és a temetkezésről szóló 1999. évi XLIII. törvény 40. § (5) bekezdésében biztosított véleményezési jogkörében eljáró Országos Fogyasztóvédelmi Egyesület Somogy Megyei Szervezet véleményének kikérésével a következőket rendeli el:

**1. Általános rendelkezések**

**1. §**

(1) A rendelet hatálya kiterjed Balatonberény, Irányi Dániel u. 22. szám alatti, 77 hrsz-u önkormányzati tulajdonban álló köztemetőre, abban tevékenységet folytató magán- és jogi személyekre, a fenntartásával és a temetéssel kapcsolatos összes tevékenységre.

(2) A temető fenntartását és üzemeltetését az önkormányzat a Balatonberényi Településüzemeltetési és Fejlesztési Közhasznú Nonprofit Kft 8649 Balatonberény Kossuth tér 1. (továbbiakban: üzemeltető) útján látja el.

**2. Temető létesítése, lezárása, megszüntetése, újra-hasznosítása**

**2. §**

A temető létesítésére, lezárására, megszüntetésére, újra használatba vételére a temetőkről és a temetkezésről szóló törvény rendelkezései az irányadóak.

**3. Temetkezési helyekre és temetkezésre vonatkozó általános szabályok**

**3. §**

(1) A temetőben sírhely, urnasírhely, urnafal, urnasírbolt elhelyezésére alkalmas parcellákat kell kialakítani. Az elhatárolt parcellákról és temetési helyekről nyilvántartást kell vezetni. A sírhelyek beosztását, számozását az üzemeltető végzi.

(2) Az elhunytakat a bejelentés időpontja szerint a sorrendben következő temetési helyre kell temetni.

(3) Az elhamvasztott halottak hamvait tartalmazó urnákat a temetőn belül

*a)* sírhelyben rátemetéssel,

*b)* urnafalban, urnasírhelyben,

*c)* síremlékben,

*d)* *urnasírboltban* lehet elhelyezni.

(4) A sírhelyre 4 db urna helyezhető el.

**4. Sírhelyek, urnasírboltok, urnafülkék használati ideje**

**4. §**

(1) A temetési helyeket meg kell váltani. A megváltás díjait az 1. melléklet tartalmazza.

(2) A temetési hely feletti rendelkezési jogosultság kezdő időpontja a megváltás napja.

(3) Egyszeri megváltás időtartama:

*a)* urnasírbolt esetén 25 év,

*b)* sírhely esetén 25 év,

*c)* urnasírhely 25 év,

*d)* *urnafülke 10 év,*

(4) A használati idő azonos időtartammal ismételten megváltható.

(5) A temetési helyeket elhalálozás előtt, előre megváltani nem lehet.

(6) Az önkormányzat a porladási idő után újból megváltott, de igénybe nem vett temetési helyet kezelési költség felszámításával (levonásával) visszaválthatja.

**5. §**

(1) A temetőt üzemeltető temetőtérképet, elektronikus sírhely-nyilvántartást vezet.

(2) A nyilvántartó könyvbe minden temetést időrend szerint kell vezetni a következő adatokkal:

*a)* folyószám,

*b)* temetés, az urna elhelyezés időpontja

*c)* urna kiadásának napja,

*d)* elhalt neve, leánykori neve, anya neve, születési ideje, legutolsó lakhelyének címe, elhalálozásának helye, időpontja,

*e)* sírhely-tábla, sírhelysor, temetési hely száma,

*f)* urnafülke száma,

*g)* eltemettető neve, anyja neve, születési helye, ideje, lakcíme, elérhetősége

*h)* síremlékre vonatkozó feljegyzések.

(3) A nyilvántartási adatokba – a halott nevének, a temetés időpontjának és a temetés helyének kivételével – csak a temetési hely felett rendelkezni jogosult személy tekinthet be.

**5. Temetkezési szolgáltatások**

**6. §**

(1) A temetőben a temetkezési vállalkozó az eltemettető megbízása alapján végezhet temetkezési tevékenységet.

(2) A temetői létesítmények, az üzemeltető által biztosított szolgáltatások igénybevételéért a temetkezési szolgáltató díjat fizet a 2. melléklet szerint.

(3) A temetőben vállalkozásszerűen munkát végző által síremlék építésével, vagy felújításával kapcsolatos temető fenntartási hozzájárulás díjat fizet a 2. melléklet szerint.

**7. §**

(1) Ravatalozni csak temetőben, az arra kijelölt helyen szabad.

(2) Az üzemeltető köteles a ravatalozó jó állapotának fenntartásáról, berendezéseinek jó karbantartásáról gondoskodni.

(3) Az egyházi szertartás szerinti búcsúztatás nem minősül temetési szolgáltatásnak.

**6. Sírhelyre történő temetés**

**8. §**

(1) Egy felnőtt sírhelyre – külön engedély alapján és időarányos ellenérték számítása mellett

*a)* még egy gyermek koporsó,

*b)* a sír mélyítése mellett még egy felnőtt és egy gyermek koporsó,

*c)* *4 urna helyezhető el.*

(2) Családi (kettős) sírhely, kettő koporsó egymás melletti elhelyezésére szolgál. Kettős sírhely egy-egy részébe ugyanolyan feltételekkel történhet a rátemetés, mint az egyes felnőtt sírba.

(3) A rátemetésre vonatkozó engedélyt, a felnyitási rendelkezések betartása mellett, az üzemeltető adja.

(4) Sírhelyeket kifalazni, kibetonozni, kideszkázni, kibélelni nem lehet. A sírhelyeken a sírdomb felhantolása kötelező.

**7. Hamvak elhelyezése**

**9. §**

Urnafalat a temetőben kijelölt helyen lehet építeni. Ezen kívül urnát elhelyezni csak sírhelyekbe temetéssel, rátemetéssel, síremlékbe vagy urnasírboltba lehet.

**8. Sírhely adományozás**

**10. §**

(1) Átruházott hatáskörben a polgármester 25 évre díjmentes sírhelyet adományozhat azon meghalt személy részére, aki a község fejlődése érdekében kimagasló gazdasági, tudományos, művészeti vagy társadalmi tevékenységet fejtett ki.

(2) A polgármester a sírhely adományozásáról az elhalt eltemetéséről intézkedő személyt és az üzemeltetőt írásban értesíti. Az üzemeltető az eltemettető személlyel a sírhely adományozásról megállapodást köt.

**9. Síremlékek**

**11. §**

(1) A síremlék a sírhely határain túl nem terjedhet, kegyeletet, közízlést nem sérthet. Síremlék az üzemeltető előzetes engedélyével létesíthető. A síremlék felállítása előtt annak vázlatát, leírását az üzemeltetőnek be kell mutatni, és azt nyilvántartásba kell venni.

(2) A síremlék szabályszerű felállítását, átépítését, felújítását, lebontását az üzemeltető ellenőrzi.

(3) Síremléket, sírkeretet, fedlapot a helyszínen is lehet létesíteni. Síremlék köré szilárd burkolatú kísérő járda építhető, sírhely határain belül.

(4) A sírhely használati ideje alatt a síremléket eltávolítani, vagy arról a halott nevét, megnevezést törölni nem lehet.

(5) A megváltási idő lejártával a síremlékkel annak állítója vagy örököse jogosult rendelkezni.

(6) A sírok fölé emelt síremlékek, fejfák karbantartásáról, helyreállításáról saját költségén, a létesítő, annak örököse köteles gondoskodni.

**10. A temető általános rendje**

**12. §**

(1) Temetési tevékenységet a temettető által felkért vállalkozó esztétikus környezetben, megfelelő eszközökkel, ruházattal, a kegyeleti követelmények érvényre juttatásával köteles elvégezni.

(2) A temetőben végzendő munkát – kivéve a sírgondozást, a sírok beültetését – be kell jelenteni az üzemeltetőnek.

(3) A temetőben munkáját végző, tevékenysége során az e rendeletben foglaltakat köteles betartani. A vállalkozó köteles bejelenteni a temetőben végzendő tevékenység időpontját, vízfelhasználási, esetleg elektromos áram igényét. Tevékenysége gyakorlása során a temetőlátogatók kegyeleti érzéseit nem sértheti, a szomszédos sírokban, a temető infrastrukturális létesítményeiben kárt nem okozhat, zajkeltéssel a szertartásokat nem zavarhatja.

(4) Az üzemeltető hozzájárulása szükséges építőanyagnak a temetőbe való beszállításához, építési vagy bontási munkák megkezdéséhez, síremlék vagy bontási anyag elszállításához.

(5) A sírgondozás kivételével minden munkát csak a temetői nyitvatartási időben lehet végezni.

(6) A temető tisztántartásáról, karbantartási munkákról az üzemeltető gondoskodik.

(7) Megrendelésre, az üzemeltető külön megállapodás szerint gondoskodhat a sírhelyek gondozásáról, beültetéséről.

(8) A temetőt a temetőlátogatók részére április 1-től szeptember 30-ig terjedő időszakban 7.00 órától 21.00 óráig, október 1-től március 31-ig 7.00 órától 18.00 óráig, október 31. és november 1. napján 22.00 óráig kell nyitva tartani.

**13. §**

(1) A temető rendjét szabályozó hirdetményeket a temetőben elhelyezett hirdető táblán kell kifüggeszteni.

(2) A temetőben 14 éven aluli gyermek csak felnőtt felügyelettel tartózkodhat.

(3) A temetőben kiépített vízvételezési helyen kizárólag csak a sírok gondozásához szükséges vízmennyiség vételezhető.

**14. §**

(1) A temető területén csak a temetési hely díszítésére szolgáló tárgyak helyezhetők el. A sírhelyen cserjét, fát ültetni az üzemeltető engedélyével lehet.

(2) A sírok gondozását körültekintően, kellő gondossággal szabad végezni, hogy azzal a szomszéd sírokat ne rongálják, vagy ne szennyezzék be.

(3) A sírhelyek környékét felásni, a talajt elhordani, vagy sírtöltésre használni nem lehet.

(4) A temetőben elhelyezett tárgyak, sírok, síremlékek megrongálásáért esetleges eltulajdonításokért a temető üzemeltetője felelősséggel nem tartozik. A temetőből kegyeleti tárgyakat javítás, illetve helyreállítás végett, vagy más céllal az üzemeltető engedélyével szabad csak kivinni.

(5) A temetőt látogató panaszával az üzemeltetőhöz fordulhat. A panaszokat a törvényes határidőn belül kell kivizsgálni, erről a panaszost tájékoztatni.

**11. A köztemető infrastrukturális létesítményei**

**15. §**

Balatonberény Község Önkormányzata a temető a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint közcélú zöldfelületek karbantartásáról, szükség szerinti felújításáról a Balatonberényi Nonprofit Kft útján gondoskodik.

**12. Záró és vegyes rendelkezések**

**16. §**

Hatályát veszti a temető rendjéről szóló 23/2013.(XII.20.) önkormányzati rendelet.

**17. §**

A közösségi együttélés alapvető szabályairól szóló 3/2022. (II. 25.) önkormányzati rendelet 10. § (1) bekezdés j) pontja helyébe a következő rendelkezés lép:

*(A**közösségi együttélés alapvető szabályait sértő magatartást valósít meg, aki)*

„*j)* Balatonberény Község Önkormányzat Képviselő-testületének a temető rendjéről szóló önkormányzati rendeletében előírt bejelentési kötelezettségének nem tesz eleget”

**18. §**

Ez a rendelet 2023. január 1-jén lép hatályba.

*1. melléklet az .../... . (... . ... .) önkormányzati rendelethez*

**A temetkezési helyek feletti rendelkezési jogért fizetendő díjak**

|  |  |
| --- | --- |
| **Sírhely, Urnasírhely** | |
| - egy személyes | 20 000 Ft+ÁFA/25 év |
| - két személyes | 40 000 Ft+ÁFA/25 év |
| **Urnasírbolt hely** | |
| - négy személyes | 80 000 Ft+ÁFA/25 év |
| - nyolc személyes | 160 000 Ft+ÁFA/25 év |
| **Urnafülke**  - urnahelyenként 2 elhunyt hamvai helyezhetők el | 50 000 Ft+ÁFA/10 év |
| \*Azon régebbi temetkezési helyek újra váltásakor, amelyek nem sorolhatók be a táblázat szerinti díjszabásba, a sírhelyek ára a temetési módtól *(sírhely, urnasírhely, urnasírbolt, urnafülke)* függően az egyszemélyes temetkezési helyek szorzata szerint számítódik. | |

*2. melléklet az .../... . (... . ... .) önkormányzati rendelethez*

**Szolgáltatási díjak**

|  |  |
| --- | --- |
| **Temetői létesítmények szolgáltatási díja** | 20 000 Ft+ÁFA/temetés |
| **Temető fenntartási hozzájárulás síremlék építése esetén** | 10 000 Ft+ÁFA/síremlék |
| **Temető fenntartási hozzájárulás síremlék felújítása esetén** | 5 000 Ft+ÁFA/síremlék |

Végső előterjesztői indokolás

A temetőkkel, a temetkezéssel kapcsolatos két fontos jogszabály, mely jogokat, kötelezettségeket határoz meg az önkormányzat részére:

1999. évi XLIII. törvény a temetőkről és a temetkezésről

145/1999. (X. 1.) Korm. rendelet a temetőkről és a temetkezésről szóló 1999. évi XLIII. törvény végrehajtásáról

Balatonberény Község Önkormányzat Képviselő-testülete a törvény felhatalmazása alapján megalkotta a 23/2013.(XII.20.) önkormányzati rendeletét. A rendeletben az időközben bekövetkezett jogszabályváltozások miatt, a temetkezéssel kapcsolatos szokások figyelembe vétele érdekében a rendelet hatályon kívül helyezésével egyidőben új rendelet megalkotása indokolt.